Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2014/008 FI/STX Rauma) /* COM/2014/0630 final */





OBRAZLOŽITVENI MEMORANDUM OZADJE PREDLOGA 1. Pravila o finančnih prispevkih iz Evropskega sklada za prilagoditev globalizaciji (ESPG) so določena v Uredbi (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006[1] (v nadaljnjem besedilu: uredba o ESPG). 2. Finski organi so vložili vlogo EGF/2014/008 FI/STX Rauma za finančni prispevek iz ESPG zaradi odpuščanja presežnih delavcev v podjetju STX Finland Oy v mestu Rauma na Finskem. 3. Komisija je ugotovila, da so informacije, ki jih je zagotovila država članica, popolne. Po oceni vloge je Komisija v skladu z vsemi veljavnimi določbami uredbe o ESPG ugotovila, da so pogoji za finančni prispevek iz ESPG izpolnjeni. POVZETEK VLOGE Vloga za pomoč iz ESPG || EGF/2014/008 FI/STX Rauma Država članica || Finska Zadevna regija (na ravni NUTS 2): || Länsi-Suomi (FI19) Datum vložitve vloge || 27. maj 2014 Datum potrdila o prejemu vloge || 10. junij 2014 Datum zahtevka za dodatne informacije || 10. junij 2014 Rok za predložitev dodatnih informacij || 22. julij 2014 Rok za zaključek ocene || 14. oktober 2014 Merilo za pomoč || Člen 4(1)(a) uredbe o ESPG Glavno podjetje || STX Finland Oy iz mesta Rauma Sektor(-ji) gospodarske dejavnosti (oddelek NACE Rev. 2)[2] || Oddelek 30 („Proizvodnja drugih vozil in plovil“) Število hčerinskih podjetij, dobaviteljev in proizvajalcev v poproizvodni fazi || 0 Referenčno obdobje (štirje meseci) || od 7. novembra 2013 do 7. marca 2014 Število odpuščenih delavcev ali primerov prenehanja dejavnosti v referenčnem obdobju (a) || 577 Število odpuščenih delavcev ali primerov prenehanja dejavnosti pred referenčnim obdobjem ali po njem (b) || 57 Skupno število odpuščenih delavcev (a + b) || 634 Skupno predvideno število upravičencev, ki bodo prejeli pomoč || 565 Število mladih, ki niso zaposleni, se ne izobražujejo ali usposabljajo (NEET), ki bodo prejeli pomoč || 0 Proračun za prilagojene storitve (v EUR) || 2 265 000 Proračun za izvajanje ESPG[3] (v EUR) || 113 000 Celotni proračun (v EUR) || 2 378 000 Prispevek ESPG (60 %) (v EUR) || 1 426 800 OCENA VLOGE Postopek 4. Finski organi so vlogo EGF/2014/008 FI/STX Rauma vložili 27. maja 2014, tj. v dvanajstih tednih od datuma, ko so bila izpolnjena merila za pomoč iz odstavkov od 7 do 9 spodaj. Komisija je prejem vloge potrdila v dveh tednih od datuma njene vložitve, tj. 10. junija 2014, in od finskih organov še isti dan zahtevala predložitev dodatnih informacij. Te dodatne informacije so bile predložene v šestih tednih od datuma zahtevka. Komisija mora oceno skladnosti vloge s pogoji za finančni prispevek zaključiti v dvanajstih tednih od prejema popolne vloge in ta rok se izteče 14. oktobra 2014. Upravičenost vloge Zadevna podjetja in upravičenci 5. Vloga se nanaša na 634 odpuščenih delavcev družbe STX Finland Oy, od tega večina iz njene ladjedelnice v mestu Rauma, v manjši meri pa je do odpuščanj prišlo tudi v njenem večjem obratu v mestu Turku. Družba STX Finland Oy deluje v gospodarskem sektorju, razvrščenem v oddelek 30 NACE Rev. 2 („Proizvodnja drugih vozil in plovil“). Odpuščanja delavcev v zadevni družbi se nanašajo predvsem na regijo na ravni NUTS 2[4], tj. Länsi-Suomi (FI19). Merila za pomoč 6. Finski organi so vlogo vložili v okviru merila za pomoč iz člena 4(1)(a) uredbe o ESPG, v katerem se zahteva najmanj 500 delavcev, ki so postali presežni, ali samozaposlenih oseb, ki so opustile dejavnost, v štirimesečnem referenčnem obdobju v podjetju v državi članici, vključno z delavci, ki so postali presežni, in samozaposlenimi osebami, ki so opustile dejavnost, pri njegovih dobaviteljih ali proizvajalcih v poproizvodni fazi. 7. Štirimesečno referenčno obdobje traja od 7. novembra 2013 do 7. marca 2014. 8. Vloga se nanaša na 577 delavcev, ki so postali presežni[5] v družbi STX Finland Oy v štirimesečnem referenčnem obdobju. Izračun števila odpuščenih delavcev in prenehanj opravljanja dejavnosti 9. Število vseh odpuščenih delavcev je bilo izračunano od dne, ko je delodajalec posameznega delavca obvestil o odpustu ali prekinitvi pogodbe o zaposlitvi. Upravičeni prejemniki 10. Poleg že navedenih 577 delavcev je do pomoči upravičenih tudi 57 delavcev, odpuščenih po štirimesečnem referenčnem obdobju. Vsi ti delavci so bili odpuščeni po splošni razglasitvi načrtovanih odpuščanj 16. septembra 2013. Ugotoviti je mogoče jasno vzročno povezavo z dogodkom, ki je povzročil odpuščanja delavcev v referenčnem obdobju. 11. Skupno število upravičenih prejemnikov je torej 634. Povezava med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije 12. Da bi Finska dokazala povezavo med odpuščanji in velikimi strukturnimi spremembami v svetovnih trgovinskih tokovih zaradi globalizacije, trdi, da se je svetovna pomorska industrija v zadnjih letih izrazito spremenila. Zaradi silovite rasti knjige naročil v obdobju med letoma 2002 in 2008 so bile zgrajene nove ladjedelnice, večinoma v Aziji. Vendar se je knjiga naročil zaradi svetovne gospodarske in finančne krize v obdobju med letoma 2007 in 2013 prepolovila. Sektor ima zaradi manjšega števila naročil in precejšnje širitve ladjedelniškega trga v Aziji zdaj preveliko globalno zmogljivost, kar vodi do močne konkurence. 13. Tržni delež EU se je v okviru tega gibanja močno zmanjšal. Tržni delež EU v ladjedelništvu, izmerjen kot obseg proizvodnje, je v prvih treh četrtletjih leta 2013 znašal 5 %, medtem ko je leta 2007 dosegal še 13 %. Ustrezni delež Kitajske, Južne Koreje in Japonske skupaj je v prvih treh četrtletjih leta 2013 znašal 86 %, medtem ko je leta 2007 znašal 77 %. 14. Leta 2012 se je število naročil novih plovil glede na prejšnje leto zmanjšalo za 20 %, in sicer na 24,7 KBT (kompenzirana bruto tonaža), kar pomeni polovico celotnega obsega proizvodnje. Delež evropskih ladjedelnic v knjigi naročil je znašal 7,5 % (izmerjeno v KBT), medtem ko je bil med letoma 2005 in 2008 evropski delež še vedno od 12- do 14-odstoten. Največji tržni delež leta 2012 je imela Kitajska (34,6 %), drugega največjega Južna Koreja (28,8 %), tretjega pa Japonska (17,8 %). Glede na vrednost knjige naročil je zdaj vodilna na trgu Južna Koreja, ki je prejela več pomembnejših naročil glede na vrednost in delovno obremenitev kot njene konkurentke. 15. Evropski tržni delež v ladjedelništvu, izmerjen kot obseg proizvodnje, je leta 2012 znašal 4,6 %. Vodilne na trgu so bile Kitajska (41,1 %), Južna Koreja (27,9 %) in Japonska (17,5 %). Evropski delež glede na knjigo naročil je leta 2012 znašal 5,8 %. Kitajska, kot vodilna na trgu, je imela 35,9-odstotni delež, Južna Koreja 30,7-odstotnega, Japonska pa 14,1-odstotnega[6]. 16. V številnih azijskih državah je postalo ladjedelništvo instrument nacionalnega ustvarjanja delovnih mest in pridobivanja tujih valut. Te države podpirajo ladjedelniško industrijo zaradi njenega globalnega značaja in vpliva na zaposlovanje. Evropo, zibelko sodobne ladjedelniške industrije, so torej precej izpodrinile azijske države z nizkimi stroški dela. Tradicionalna ladjedelniška industrija ne temelji na visoki ravni strokovnega znanja, temveč na organizirani, delovno intenzivni proizvodnji s precejšnjim kapitalskim vložkom, pri čemer so enako pomembni delovna intenzivnost, stroški surovin in naložbe v opremo. 17. Do zdaj je bilo za ladjedelniški sektor v širšem smislu vloženih šest vlog ESPG[7], od tega je ena temeljila na spremembah v svetovnih trgovinskih tokovih zaradi globalizacije, ostalih pet pa na svetovni finančni in gospodarski krizi. Tri od teh vlog se nanašajo na ladjedelnice kot take, ostale tri pa na stroje in opremo za ladje. Dogodki, ki so povzročili odpuščanja in prenehanje opravljanja dejavnosti 18. Do odpuščanja je prišlo zaradi zaprtja ladjedelnice družbe STX v mestu Rauma, čemur je sledila izguba nekaj delovnih mest v večji ladjedelnici družbe STX v mestu Turku. Ladjedelnica v Turkuju ostaja odprta, vendar je bila (od vložitve vloge za mesto Rauma) prodana nemški družbi Meyer Werft in državi Finski. Mesto Rauma je znano po svoji ladjedelniški dejavnosti od leta 1945, ko sta bili v njem ustanovljeni dve ladjedelnici. Dve finski ladjedelnici, ki sta preživeli krizo ladjedelništva v sedemdesetih in osemdesetih letih 20. stoletja, sta se leta 1992 združili v družbo Finnyards Oy. Leta 1998 je ladjedelnica dobila norveško vodstvo in spremenila ime v Aker Finnyards, leta 2009 pa so novi korejski lastniki družbo preimenovali v STX Finland Oy. Ladjedelnica v mestu Rauma je v začetku 21. stoletja postala uspešna, ker se je specializirala na dobavo potniško-tovornih ladij in plovil za posebne namene za finske in mednarodne stranke, vključno s finskimi obrambnimi silami, finsko obmejno stražo ter celo namibijskim ministrstvom za ribolov in pomorske vire. Ladjedelnica je septembra 2011 podpisala pismo o nameri z norveškim podjetjem Eide Marine Semi AS za opremljanje, dokončanje in predajo dveh delovnih plovil za naftna polja ter polja zemeljskega plina. Plovili sta bili zasnovani za opravljanje različnih nalog, povezanih z oskrbovanjem naftnih polj in polj zemeljskega plina v težkih razmerah na morju v brazilskem epikontinentalnem pasu. Vrednost te pogodbe je presegla 300 milijonov EUR. Vendar pogoji iz pisma o nameri niso bili izpolnjeni in tako je bil vstop ladjedelnice iz mesta Rauma na brazilski trg v zadnjem hipu onemogočen. Korejska skupina STX, ki je imela v lasti ladjedelnice v mestih Turku in Rauma, je v začetku leta 2013 zašla v težave. Družba STX Offshore & Shipbuilding, ki je bila odgovorna za ladjedelniške dejavnosti v skupini, je aprila 2013 svojim upnikom predlagala prostovoljni dogovor. Vse ladjedelnice skupine STX v Evropi, vključno s tisto v mestu Rauma, so bile maja 2013 dane na trg, vendar ni bilo mogoče najti nobenih potencialnih kupcev zanje. Poleti leta 2013 so se razmere za ladjedelnico v mestu Rauma zdele obetajoče, saj sta družbi STX Finland in Scandlines podpisali pismo o nameri o zgraditvi dveh trajektov za povezavo med mestoma Rostock in Gedser. Po pričakovanjih družbe STX Finland naj bi ta posel ladjedelnici v mestu Rauma zagotovil polno zaposlenost do leta 2015. Vendar je družba STX Finland septembra 2013 nepričakovano oznanila, da se bodo dejavnosti ladjedelnice v mestu Rauma v njihovi dotedanji obliki prenehale in da bo družba svoje dejavnosti osredotočila na ladjedelnico v mestu Turku. To odločitev so verjetno spodbudile težave pri pogovorih z družbo Scandlines. Februarja 2014 so končno objavili novico, da dolgotrajni pogovori z družbo Scandlines niso bili uspešni. Ob zaprtju ladjedelnice je službo izgubilo 700 uslužbencev družbe STX Finland v mestu Rauma in približno 70 v mestu Turku. Pričakovani vpliv odpuščanja delavcev na lokalno, regionalno ali državno gospodarstvo in zaposlenost 19. V mestu Rauma je bilo leta 2013 v povprečju 3 100 brezposelnih, od tega več kot 900 industrijskih delavcev. Januarja 2014 se je to število povečalo na 3 400. Po odpuščanjih delavcev v družbi STX bo ta številka višja za skoraj 700. Med temi brezposelnimi bo približno 500 industrijskih delavcev. 20. Najnižja stopnja brezposelnosti v tej regiji je bila zabeležena leta 2008 in je znašala 7,1 %. Stopnja brezposelnosti je leta 2013 znašala 10,0 %, januarja 2014 pa 11,1 %. Po zaprtju družbe STX naj bi se stopnja brezposelnosti po pričakovanjih povečala za več kot dve odstotni točki. 21. Brezposelne osebe v mestu Rauma imajo najpogosteje sekundarno stopnjo izobrazbe (48 %). Delež tistih, ki imajo končano le osnovno stopnjo izobrazbe, je nekoliko manjši (34 %), medtem ko jih ima 8 % končano najnižjo ali nižjo terciarno izobrazbo. Visoko terciarno izobrazbo pa ima 3 % brezposelnih. Z odpuščanji delavcev družbe STX se bo precej povečal delež brezposelnih oseb s sekundarno ali le osnovno stopnjo izobrazbe. 22. V tej regiji je med brezposelnimi 30 % takih, ki so starejši od 55 let. V drugo največjo skupino brezposelnih spadajo osebe, ki so stare od 45 do 54 let, saj njihov delež znaša 22 %. Delež brezposelnih oseb, mlajših od 25 let, je 11-odstoten. Med odpuščenimi delavci družbe STX jih je največ tistih, starejših od 55 let, in sicer kar 250. Prav tako bo veliko število odpuščenih delavcev v starostni skupini od 45 do 54 let, saj jih je več kot 200. Ti odpuščeni delavci bodo zaradi svoje starosti težje našli novo zaposlitev, pri čemer bodo nekateri starejši delavci izpostavljeni tveganju predčasne upokojitve. 23. Zaradi nizke stopnje izobrazbe v povezavi s precej visoko starostjo se bo verjetno povečalo tveganje dolgotrajne brezposelnosti. Med januarjem 2010 in majem 2014 se je število dolgotrajno brezposelnih oseb povečalo za 23 %. V istem obdobju se je število dolgotrajno brezposelnih oseb, starejših od 55 let, povečalo za 42 %. Ker je med odpuščenimi delavci družbe STX največ takih, ki so starejši od 55 let, ter starih od 45 do 54 let, obstaja veliko tveganje za dolgotrajno brezposelnost in izključenost teh oseb. 24. Poleg tega bosta prizadeta tudi mesto Turku in regija Jugozahodna Finska, ker naj bi družba STX tam odpustila približno 70 delavcev, zaposlenih zlasti pri dejavnostih zasnove ladij za ladjedelnico v mestu Rauma. 25. Zaradi svetovne finančne in gospodarske krize, ki je v regiji vztrajala štiri leta, je trenutna stopnja brezposelnosti v regiji Turku 12,7-odstotna ali 5,5 odstotne točke več kot na začetku leta 2008, povečanje na nacionalni ravni pa znaša 4,0 odstotne točke. Ta regija bo prizadeta tudi zaradi napovedanih odpuščanj delavcev v sektorjih trgovine in storitev. 26. Knjiga naročil družbe STX Finland v mestu Turku, ki je velikega pomena za pomorsko industrijo, je bila ob vložitvi vloge prazna, pri čemer je bilo plovilo Mein Schiff 3 v fazi opremljanja, plovilo Mein Schiff 4 pa v fazi izdelave blokov za trup plovila. Prvo bo ladjedelnici TUI predano do poletja leta 2014, drugo pa do pomladi leta 2015. Ladjedelnica v mestu Turku zaradi finančnih težav lastnika ni mogla pridobiti novih naročil. To se bo verjetno spremenilo z novimi lastniki in nova naročila se že pričakujejo. 27. Na splošni poslovni cikel v Jugozahodni Finski kot celotni regiji vplivajo strožji pogoji zunanjega financiranja in upad v trgovini z Rusijo. Tehnološka industrija v regiji (z Nokio kot nekdaj najmočnejšo družbo) je izgubila nekaj svojega nacionalnega deleža. Upravičenci, ki bodo prejeli pomoč, in predlagani ukrepi Upravičenci, ki bodo prejeli pomoč 28. Po oceni naj bi v ukrepih sodelovalo 565 delavcev, ki bodo prejeli pomoč. Razčlenitev teh delavcev po spolu, državljanstvu in starostni skupini: Kategorija || Število upravičencev, ki bodo prejeli pomoč Spol: || moški: || 496 || (87,79 %) || ženski: || 69 || (12,21 %) Državljanstvo: || državljani EU: || 565 || (100,00 %) || državljani držav, ki niso članice EU: || 0 || (0,00 %) Starostna skupina: || 15–24 let: || 7 || (1,24 %) || 25–29 let: || 28 || (4,96 %) || 30–54 let: || 294 || (52,04 %) || 55–64 let: || 234 || (41,42 %) || starejši od 64 let: || 2 || (0,35 %) Upravičenost predlaganih ukrepov 29. Finska načrtuje tri vrste ukrepov za odpuščene delavce, zajete v tej vlogi, in sicer (i) pomoč pri iskanju nove zaposlitve, (ii) pomoč pri ustanovitvi lastnega podjetja in (iii) zagotavljanje izobraževanja ali usposabljanja. Vsi naslednji ukrepi so del usklajenega svežnja prilagojenih storitev, namenjenega ponovni vključitvi odpuščenih delavcev na trg dela: 30. Mentorstvo in drugi pripravljalni ukrepi: Brezposelnim delavcem se lahko zagotovi pomoč pri tehnikah iskanja zaposlitve, in sicer s svetovanjem in usmerjanjem, obiski zaposlitvenih sejmov ter zagotavljanjem pomoči pri vlogah za zaposlitev in življenjepisih. Ta storitev bo zagotovljena različno velikim skupinam. Usposabljanje bo trajalo od 5 do 20 dni, odvisno od velikosti skupine. Skupinam se zagotavlja tudi poglobljeno poklicno usmerjanje, osredotočeno na interakcijo in delovno prakso. To mentorstvo lahko traja do 40 dni. Posameznikom ali skupinam so lahko na voljo zaposlitveni mentorji, ki lahko opravljajo vlogo pomočnika pri iskanju zaposlitve ter mentorja delodajalcem in delojemalcem v začetnem obdobju nove zaposlitve. Posamezen iskalec zaposlitve je upravičen do 50 ur mentorstva na leto. Delavci so upravičeni tudi do različnih strokovnih ocen, kot so na primer ocena posameznikove delovne sposobnosti, tudi glede zdravstvenih vidikov, ocena kompetenc in poklicnih spretnosti ali ocena podjetniških spretnosti in potenciala delavca. Iskalcem zaposlitve se lahko zagotovi tudi priložnost poskusnega usposabljanja, v okviru katerega lahko v približno desetdnevnem poskusnem obdobju preskusijo svojo poklicno usposobljenost na različnih področjih. 31. Zaposlitveno in poslovno svetovanje na kontaktni točki: Odpuščenim delavcem so na voljo kontaktne točke, ki jim zagotavljajo pomoč med izvajanjem ukrepov. Kontaktne točke prizadetim delavcem od začetka pomagajo z nasveti, pri čemer zagotavljajo precej bolj osebne in poglobljene storitve, kot bi jim jih lahko običajno zagotovil javni zavod za zaposlovanje. Posebno pozornost namenjajo temu, da noben delavec ne bo dolgotrajno brezposeln. 32. Usposabljanje in prekvalifikacija: Cilj ukrepov usposabljanja je pridobitev osnovnih ali poklicnih kvalifikacij v sektorju z visoko stopnjo zaposlovanja, nadaljnje usposabljanje z izboljšanjem obstoječih kompetenc ali usmerjevalno/pripravljalno usposabljanje za trg dela za osebe brez poklicnega načrta za prihodnost. Usposabljanje je prilagojeno ciljni skupini, pri čemer je lahko v tečaje vključeno na primer izboljšanje kompetenc v sektorju IKT, projektno vodenje, upravljanje kakovosti in finančno poslovodenje ter razvoj poslovnih spretnosti. Večina poklicnega usposabljanja za trg dela je namenjena pridobitvi kvalifikacij; za primerne iskalce zaposlitve bo zagotovljeno izobraževanje, povezano z ustanavljanjem podjetja. 33. Spodbujanje podjetništva in podjetniško usposabljanje ter strokovne storitve: Spodbujanje podjetništva se začne kot usposabljanje potencialnih prihodnjih podjetnikov za trg dela. Poleg tega so novim podjetnikom zagotovljeni nasveti, svetovanje in podpora ter nepovratna sredstva za zagon podjetja. Tisti, ki načrtujejo ustanovitev podjetja, lahko podjetništvo izkusijo na primer z delovno prakso v obstoječem podjetju. Posebna nepovratna sredstva za zagon podjetja lahko nove podjetnike podpirajo v zgodnjih fazah podjetništva. Taka sredstva se lahko dodeljujejo največ 18 mesecev. 34. Raziskava podjetij: V sodelovanju s podjetji in industrijami v mestu Rauma se bo izdelala raziskava delovnih mest v regiji Rauma. Raziskava bo zagotovila najnovejše podatke o potrebah podjetij po delavcih. Z zbranimi informacijami bo mogoče ciljne delavce usmeriti v pravo smer pri iskanju zaposlitve ter izdelati načrte in ureditve za potrebno usposabljanje. Na leto bo opravljenih približno 500 razgovorov. 35. Subvencioniranje plač: Na voljo je lahko delodajalcem iz javnega ali zasebnega sektorja, ki so pripravljeni zaposliti ciljne delavce, jim zagotoviti razumno plačo in vsakršno podporo ter potrebno usposabljanje na delovnem mestu ob privajanju na novo poklicno okolje. Delavcem se lahko izda kartica, s katero se njihovim morebitnim novim delodajalcem zagotavlja subvencija plač. Znesek in trajanje subvencije sta določena glede na kompetence in potrebe delavca. Kljub temu da najkrajše trajanje ni zakonsko določeno, Finska dodaja, da ta ukrep običajno traja tri mesece. Kadar je upravičenec mlad iskalec zaposlitve, se lahko trajanje skrajša na en mesec ali dva tedna. 36. Nadomestila za potne stroške, stroške prenočitve in selitve: Iskalcem zaposlitve se lahko dodeli nadomestilo za potne stroške in stroške nastanitve, nastale zaradi iskanja zaposlitve ali potovanja, stroške nastanitve, ki so posledica udeležbe na usposabljanju, katerega namen je spodbujanje zaposlovanja, ter nadomestilo za stroške selitve, če sprejmejo zaposlitev zunaj svojega območja dnevne migracije (tj. razdalja 43 km). Ta nadomestila bodo osebe, ki so izgubile zaposlitev, spodbudila k iskanju zaposlitve na širokem zemljepisnem območju. 37. Opisani predlagani ukrepi so aktivni ukrepi na trgu dela v okviru upravičenih ukrepov iz člena 7 uredbe o ESPG. Ti ukrepi ne nadomeščajo pasivnih ukrepov socialne zaščite. 38. Finski organi so poslali zahtevane informacije o ukrepih, ki so za zadevno podjetje obvezni v skladu z nacionalno zakonodajo ali kolektivnimi pogodbami. Potrdili so, da finančni prispevek iz ESPG ne bo nadomestil takšnih ukrepov. Ocena proračuna 39. Predvideni skupni stroški so 2 378 000 EUR, vključno z izdatki za prilagojene storitve v višini 2 265 000 EUR in izdatki za pripravo, upravljanje, širjenje informacij in obveščanje javnosti ter nadzor in poročanje v višini 113 000 EUR. 40. Skupni zaprošeni finančni prispevek iz ESPG znaša 1 426 800 EUR (60 % skupnih stroškov). Ukrepi || Predvideno število udeležencev || Predvideni stroški na udeleženca (v EUR)[8] || Predvideni skupni stroški (v EUR)[9] Prilagojene storitve (ukrepi v skladu s členom 7(1)(a) in (c) uredbe o ESPG) Mentorstvo in drugi pripravljalni ukrepi || 405 || 400 || 162 000 Zaposlitveno in poslovno svetovanje na kontaktni točki || 550 || 360 || 200 000 Usposabljanje in prekvalifikacija || 208 || 4 900 || 1 016 000 Spodbujanje podjetništva in podjetniško usposabljanje ter strokovne storitve || 60 || 6 000 || 360 000 Nepovratna sredstva za zagon podjetja || 30 || 6 000 || 180 000 Raziskava podjetij || 550 || 45 || 25 000 Vmesni seštevek (a): || – || 1 943 000 (85,78 %) Nadomestila in spodbude (ukrepi v skladu s členom 7(1)(b) uredbe o ESPG) Subvencioniranje plač || 62 || 5 000 || 310 000 Nadomestila za potne stroške, stroške prenočitve in selitve || 80 || 150 || 12 000 Vmesni seštevek (b): || – || 322 000 (14,22 %) Ukrepi v skladu s členom 7(4) uredbe o ESPG 1. Priprava || – || 2 500 2. Upravljanje || – || 73 000 3. Širjenje informacij in obveščanje javnosti || – || 25 000 4. Nadzor in poročanje || – || 12 500 Vmesni seštevek (c): || – || 113 000 (4,75 %) Stroški skupaj (a + b + c): || – || 2 378 000 Prispevek ESPG (60 % skupnih stroškov) || – || 1 426 800 41. Stroški ukrepov, ki so v zgornji preglednici opredeljeni kot ukrepi v skladu s členom 7(1)(b) uredbe o ESPG, ne presegajo 35 % skupnih stroškov usklajenega svežnja prilagojenih storitev. Finski organi so potrdili, da so ti ukrepi odvisni od aktivne udeležbe ciljnih prejemnikov v dejavnostih iskanja zaposlitve ali usposabljanja. 42. Finski organi so potrdili, da stroški naložb za samozaposlovanje in ustanavljanje podjetij ne bodo presegli 15 000 EUR na upravičenca. Obdobje upravičenosti izdatkov 43. Finski organi so prilagojene storitve za ciljne prejemnike začeli izvajati 15. januarja 2014. Izdatki za ukrepe iz točk od 29 do 37 so torej upravičeni do finančnega prispevka iz ESPG od 15. januarja 2014 do 27. maja 2016. 44. Upravni izdatki finskih organov za izvajanje ESPG so se začeli 15. januarja 2014. Izdatki za ukrepe priprave, upravljanja, širjenja informacij in obveščanja javnosti, nadzora in poročanja so torej upravičeni do finančnega prispevka iz ESPG od 15. januarja 2014 do 27. novembra 2016. Dopolnjevanje ukrepov, ki se financirajo z nacionalnimi sredstvi ali sredstvi Unije 45. Zahtevano sofinanciranje z nacionalnimi sredstvi bo v glavnem zagotovljeno iz vrstice javnih služb za zaposlovanje v upravni veji ministrstva za zaposlovanje in gospodarstvo. Nekatere storitve se bodo sofinancirale iz odhodkov za poslovanje središč za gospodarski razvoj, promet in okolje ter zavodov za zaposlovanje in gospodarski razvoj. Tehnične podporne naloge se bodo sofinancirale z odhodki za poslovanje ministrstva za zaposlovanje in gospodarstvo ter središč za gospodarski razvoj, promet in okolje. Poskušalo se bo zagotoviti nacionalno predfinanciranje za vse ukrepe in naloge, zaradi česar se bodo lahko dejavnosti, ki prejemajo pomoč iz ESPG, med čakanjem na zaprošeni prispevek iz ESPG začele čim prej in čim učinkoviteje. 46. V okviru novega programskega obdobja ESS se pripravlja nacionalni sveženj ukrepov z naslovom „Modeli med družbo, ki zaposluje nove delavce, in družbo, ki delavce odpušča“. Cilj tega sklopa ukrepov je dopolniti in razvijati dejavnosti, povezane z nacionalnimi strukturnimi spremembami in varnostjo v obdobju sprememb. Osrednji cilj nacionalnega usklajevanja je povečati učinkovitost in uspešnost ter preprečiti prekrivanje, pri čemer se upoštevajo regionalna dejavnost ESS in izkušnje iz prejšnjih programskih obdobij. S tem naj bi se med drugim dosegel skupni razvoj proizvoda, opredelile dobre in slabe prakse, izboljšala komunikacija ter utrdili dobri rezultati projektov. Organ upravljanja ESPG bo to dejavnost spremljal, da jo bo lahko dobro izkoristil v prihodnjih vlogah ESPG. 47. Finski organi so potrdili, da opisani ukrepi, ki prejmejo finančni prispevek iz ESPG, ne bodo prejeli finančnega prispevka iz drugih finančnih instrumentov Unije, poslali so tudi opis sistemov, uporabljenih za ta namen. Postopki za posvetovanje z upravičenci, ki bodo prejeli pomoč, ali njihovimi predstavniki ali socialnimi partnerji ter lokalnimi in regionalnimi organi 48. Finski organi so navedli, da je bil usklajeni sveženj prilagojenih storitev pripravljen v posvetovanju z zadevnimi socialnimi partnerji ter različnimi drugimi deležniki. 49. Posvetovanje je potekalo in se nadaljuje v delovni skupini, ki jo je ministrstvo za zaposlovanje in gospodarstvo sklicalo posebej za obravnavanje vprašanja odpuščenih delavcev družbe STX Finland. Delovno skupino sestavljajo predstavniki središča za gospodarski razvoj, promet in okolje regije Satakunta, središča za gospodarski razvoj, promet in okolje regije Jugozahodna Finska, zavoda za zaposlovanje in gospodarski razvoj regije Satakunta, mesta Rauma ter socialni partnerji, kot sta svet finskih industrijskih sindikatov (vključno s sindikatom Pro, sindikatom finskih delavcev v kovinski industriji, združenjem finskih akademskih inženirjev in arhitektov/združenjem strokovnega in vodstvenega osebja YTN in sindikatom poklicnih inženirjev na Finskem) in združenje finskih tehnoloških panog, pa tudi predstavniki družbe STX Finland. Sistemi upravljanja in nadzora 50. Vloga vsebuje opis sistema upravljanja in nadzora, ki določa odgovornosti vključenih organov. Finska je Komisijo uradno obvestila, da bo finančni prispevek upravljalo ministrstvo za zaposlovanje in gospodarstvo, ki upravlja tudi sredstva ESS. Isto ministrstvo deluje tudi kot organ za potrjevanje. Službi, odgovorni za ti dve funkciji, imata strogo ločene zadolžitve in obveznosti poročanja. Upravljanje ESPG je bilo dodeljeno službi za zaposlovanje in podjetništvo, upravljanje ESS pa regionalni službi. Potrjevanje v okviru obeh skladov pa je v pristojnosti enote za človeške vire in administrativne zadeve. Ministrstvo je pripravilo priročnik s podrobnim opisom predpisanih postopkov. 51. Organ, pristojen za revizijo, je neodvisna enota za notranjo revizijo, ki deluje v okviru stalnega sekretariata. Funkcije, povezane z nadzorom in revizijo, prav tako opravljata organ upravljanja in organ za potrjevanje. Zaveze zadevne države članice 52. Finski organi so poslali vsa potrebna zagotovila v zvezi z naslednjim: – načeli enakosti obravnave in nediskriminacije bosta upoštevani pri dostopu do predlaganih ukrepov in njihovem izvajanju; – upoštevane so bile zahteve iz nacionalne zakonodaje in zakonodaje EU o kolektivnem odpuščanju; – podjetje, ki je delavce odpustilo, je po odpuščanjih nadaljevalo svoje dejavnosti, izpolnilo svoje pravne obveznosti v zvezi z odpuščanji in ustrezno poskrbelo za svoje delavce; – predlagani ukrepi bodo zagotovili pomoč posameznim delavcem in se ne bodo uporabljali za prestrukturiranje podjetij ali sektorjev; – predlagani ukrepi ne bodo prejeli finančne podpore iz drugih skladov ali finančnih instrumentov Unije, preprečilo pa se bo tudi vsakršno dvojno financiranje; – predlagani ukrepi bodo dopolnjevali ukrepe, financirane iz strukturnih skladov; – finančni prispevek iz ESPG bo usklajen s postopkovnimi in materialnopravnimi pravili Unije o državni pomoči. PRORAČUNSKE POSLEDICE Proračunski predlog 53. Sredstva ESPG ne presegajo najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020[10]. 54. Komisija po proučitvi vloge v zvezi s pogoji iz člena 13(1) uredbe o ESPG ter ob upoštevanju števila ciljnih prejemnikov, predlaganih ukrepov in ocenjenih stroškov predlaga uporabo sredstev ESPG v znesku 1 426 800 EUR, kar pomeni 60 % skupnih stroškov predlaganih ukrepov, da se zagotovi finančni prispevek za vlogo. 55. Predlagano odločitev o uporabi sredstev ESPG bosta skupaj sprejela Evropski parlament in Svet v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[11]. Povezani akti 56. Komisija bo s predlogom sklepa o uporabi sredstev ESPG Evropskemu parlamentu in Svetu hkrati predložila tudi predlog za prerazporeditev zneska v višini 1 426 800 EUR v ustrezno proračunsko vrstico. 57. Komisija bo ob sprejetju tega predloga sklepa o uporabi sredstev ESPG hkrati sprejela sklep o finančnem prispevku z izvedbenim aktom, ki začne veljati na dan, ko Evropski parlament in Svet sprejmeta predlagani sklep o uporabi sredstev ESPG. Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2014/008 FI/STX Rauma) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, ob upoštevanju Uredbe (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006[12], zlasti člena 15(4) Uredbe, ob upoštevanju predloga Evropske komisije, v skladu s postopkom iz točke 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[13], ob upoštevanju naslednjega: (1) Evropski sklad za prilagoditev globalizaciji (ESPG) je bil ustanovljen za zagotavljanje podpore delavcem, ki so postali presežni, in samozaposlenim osebam, ki so opustile svojo dejavnost, zaradi velikih strukturnih sprememb v svetovnih trgovinskih tokovih, ki so posledica globalizacije, zaradi še vedno trajajoče svetovne finančne in gospodarske krize, obravnavane v Uredbi (ES) št. 546/2009[14], ali nove svetovne finančne in gospodarske krize, ter za pomoč pri njihovi ponovni vključitvi na trg dela. (2) Sredstva ESPG ne presegajo najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[15]. (3) Finska je 27. maja 2014 vložila vlogo za uporabo sredstev ESPG v zvezi z odpuščanjem presežnih delavcev[16] v družbi STX Finland Oy v mestu Rauma na Finskem in jo dopolnila z dodatnimi informacijami, kot je določeno v členu 8(3) Uredbe (EU) št. 1309/2013. Vloga izpolnjuje zahteve za določitev finančnega prispevka iz ESPG iz člena 13 Uredbe (EU) št. 1309/2013. (4) Zato bi bilo treba uporabiti sredstva ESPG, da se zagotovi finančni prispevek v znesku 1 426 800 EUR za vlogo, ki jo je vložila Finska – SPREJELA NASLEDNJI SKLEP: Člen 1 V okviru splošnega proračuna Evropske unije za proračunsko leto 2014 se iz Evropskega sklada za prilagoditev globalizaciji (ESPG) uporabi vsota 1 426 800 EUR v odobritvah za prevzem obveznosti in odobritvah plačil. Člen 2 Ta sklep se objavi v Uradnem listu Evropske unije. V Bruslju, Za Evropski parlament Za Svet Predsednik Predsednik [1] UL L 347, 20.12.2013, str. 855. [2] Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1). [3] V skladu s členom 7(4) Uredbe (EU) št. 1309/2013. [4] Uredba Komisije (EU) št. 1046/2012 z dne 8. novembra 2012 o izvajanju Uredbe (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) glede pošiljanja časovnih vrst za novo regionalno razčlenitev (UL L 310, 9.11.2012, str. 34). [5] V smislu člena 3(a) uredbe o ESPG. [6] Vir: Sea Europe Market Monitoring, prva tri četrtletja leta 2013. [7] Te vloge so: EGF/2010/001 DK/Nordjylland (COM(2010) 451), EGF/2010/006 PL/Cegielski-Poznan (COM(2010) 631), EGF/2010/025 DK/Odense Steel Shipyard (COM(2011) 251), EGF/2011/008 DK/Odense Steel Shipyard (COM(2012) 272), EGF/2011/019 ES/Galicia Metal (COM(2012) 451) in ta vloga EGF/2014/008 FI/STX Rauma. [8] Da bi se izognili decimalkam, so bili predvideni stroški na delavca zaokroženi. Ta zaokrožitev pa ne vpliva na skupne stroške posameznega ukrepa, ki ostanejo taki, kot so navedeni v vlogi, ki jo je vložila Finska. [9] Seštevek se zaradi zaokroževanja ne ujema. [10] UL L 347, 20.12.2013, str. 884. [11] UL C 373, 20.12.2013, str. 1. [12] UL L 347, 20.12.2013, str. 855. [13] UL C 373, 20.12.2013, str. 1. [14] UL L 167, 29.6.2009, str. 26. [15] UL L 347, 20.12.2013, str. 884. [16] V smislu člena 3(a) uredbe o ESPG.